/* KUMM/2011/0428 finali */ RAPPORT MILL-KUMMISSJONI LILL-PARLAMENT EWROPEW U LILL-KUNSILL Rapport Annwali dwar l-Attivitajiet ta’ Riċerka u Żvilupp Teknoloġiku tal-Unjoni Ewropea fl-2010





Rapport Annwali dwar l-Attivitajiet ta’ Riċerka u Żvilupp Teknoloġiku tal-Unjoni Ewropea fl-2010 sfond għar-rapport annwali dwar l-attivitajiet ta' riċerka u żvilupp teknoloġiku (RTD) IR-RAPPORT ANNWALI DWAR L-ATTIVITAJIET TA’ RIċERKA U żVILUPP TEKNOLOġIKU TAL-UNJONI EWROPEA JITħEJJA SKONT L-ARTIKOLU 190 TAT-TRATTAT DWAR IL-FUNZJONAMENT TAL-UNJONI EWROPEA (TFUE). Minkejja li mhux formalment fl-ambitu ta' dan ir-Rapport, ġie inkluż xi tagħrif dwar attivitajiet ta' riċerka mwettqa taħt it-Trattat Euratom. IL-KUNTEST USA' FL-2010 F'Ġunju 2010, il-Kunsill Ewropew[1] approva l-istrateġija Ewropa 2020 bħala l-aġenda tal-UE għat-tkabbir u l-impjiegi għall-għaxar snin li ġejjin. Din tistipula kif l-Ewropa tista' toħroġ mill-kriżi billi tiffoka fuq tkabbir intelliġenti, sostenibbli u inklużiv. L-istrateġija hija appoġġata minn seba' inizjattivi ewlenin li jwasslu għal progress taħt kull tema ta' prijorità. Il-ħames miri ewlenin ġew iddefeniti biex iservu bħala punti ta' referenza tas-suċċess . Waħda mis-sisien tal-istrateġija hija l-ħtieġa li Ewropa ttejjeb l-eċċellenza tar-riċerka tagħha u l-kapaċità tagħha għall-innovazzjoni. Ġie stipulat objettiv ewlieni 'biex jitjiebu l-kundizzjonijiet għar-riċerka u l-iżvilupp, partikolarment bil-mira li tiżdied l-intensità tar-R&D bi 3 %'. Fliwaqt li l-UE b'mod ġenerali ma għamlitx progress sinifikanti lejn il-mira ta' 3 % matul l-għaxar snin li għaddew[2], il-mira ffukat l-attenzjoni mal-UE kollha fuq il-ħtieġa, kemm għas-setturi pubbliċi kif ukoll dawk privati, ta' investiment akbar fir-R&D. B'riżultat ta' dan il-fatt l-investiment tar-R&D żdied f'termini reali fl-UE-27[3]. Madankollu, l-intensità ġenerali tar-R&D fl-Ewropa hija biss ta' 2 % (Eurostat 2009). F'Ottubru 2010, il-Kummissjoni adottat il-komunikazzjoni tagħha 'Inizjattiva Ewlenija Ewropa 2020 - Unjoni tal-Innovazzjoni'[4] li tistipula approċċ strateġiku u integrat għar-riċerka u l-innovazzjoni. F'Novembru, il-Kunsill[5] (u sussegwement il-Kunsill Ewropew ta' Frar 2011) appoġġa din l-inizjattiva, b'enfasi partikolari fuq il-ħtieġa li jinħolqu l-kundizzjonijiet xierqa għal ambjent ta' innovazzjoni globalment kompetittiv fl-Ewropa. Fir-Reviżjoni tal-Baġit tal-UE[6], il-Kummissjoni ppreżentat l-ideat tagħha dwar l-arkitettura u l-iskop tal-baġit futur tal-Unjoni u stipulat ix-xenarju għall-proposta li se tressaq fil-futur dwar il-Qafas Finanzjarju Multiannwali li jmiss. Billi tiffoka fuq il-konsolidazzjoni fiskali intelliġenti, il-mira hija l-kisba ta' baġit għall-futur iddisinjat biex jassisti fit-twettiq tal-Ewropa 2020 u bbażat fuq prinċipji ewlenin bħat-twettiq tal-prijoritajiet ta' politika prinċipali, il-valur miżjud tal-UE, u xprunat mir-riżultati. Peress li għandhom importanza ċentrali fil-politika ekonomika u fit-twettiq tat-tkabbir u l-impjiegi, ir-riċerka u l-innovazzjoni ġew rikonoxxuti fost l-aktar muturi sostenibbli li jwasslu għal progress. Fuq kollox, ir-Reviżjoni tal-Baġit ipproponiet l-iżvilupp ta' Qafas Strateġiku Komuni għall-finanzjament futur kollu tar-riċerka u l-innovazzjoni tal-UE. L-għan, kif stipulat sussegwentement fi Green Paper, għandu jkun li jiġu żviluppati ġabra koerenti ta' strumenti ta' finanzjament mingħajr xkiel fil-katina sħiħa tal-innovazzjoni, mir-riċerka sal-iżvilupp teknoloġiku, sad-dimostrazzjoni u t-tqegħid fis-suq. L-UNJONI TAL-INNOVAZZJONI, INKLUż IL-KISBIET POLITIċI TAż-ŻER Permezz tal-Unjoni tal-Innovazzjoni, l-Ewropa adottat approċċ strateġiku u integrat għall-innovazzjoni fejn l-objettivi taż-żieda fil-kompetittività u l-indirizzar tal-isfidi soċjetali jsaħħu lil xulxin u l-kisba ta' innovazzjoni tiddetermina l-formulazzjoni u l-implimentazzjoni tal-politika fl-oqsma kollha. Karatteristika ewlenija implimentattiva huma s-Sħubijiet Ewropej għall-Innovazzjoni li se jiġbru flimkien l-atturi kollha taċ-ċiklu tal-innovazzjoni u jintegraw l-isforzi Ewropej biex jindirizzaw l-isfidi soċjetali urġenti filwaqt li jiżdied ir-ritmu tat-tqegħid fis-suq ta' teknoloġiji u prodotti ġodda fl-Ewropa. Il-monitoraġġ tal-progress fl-innovazzjoni B'segwitu għat-talba tal-Kunsill Ewropew f'Ġunju 2010 biex jiġi żviluppat indikatur ġdid għall-monitoraġġ tal-progress fl-innovazzjoni, il-Grupp ta' Livell Għoli ta' innovaturi u ekonomisti kummerċjali ewlenin eżamina d-disponibbiltà u l-kwalità ta' indikaturi possibbli u l-fattibbiltà teknika tagħhom. Il-grupp ikkunsidra l-ħtieġa li tiġi evitata d-duplikazzjoni mal-mira tal-intensità ta' 3 % tar-R&D, biex jiffoka fuq ir-riżultati u l-impatti u biex jiżgura l-komparabbiltà internazzjonali. B'segwitu tal-ħidma tal-grupp u wara l-konsultazzjoni tal-Istati Membri, fl-Unjoni tal-Innovazzjoni ġie propost indikatur abbażi tas-sehem fl-ekonomija ta' impriżi innovattivi li dejjem qed jikbru, li permezz tiegħu tingħata attenzjoni fuq id-distakk kritiku li l-UE teħtieġ li tnaqqas jekk għandha tlaħħaq mal-mexxejja globali tal-innovazzjoni. It-titjib tal-kundizzjonijiet ta' qafas Wieħed mill-oqsma ta' prijorità skont l-Unjoni tal-Innovazzjoni huwa t-titjib drastiku tal-ambjent tan-negozju li fuqu huwa msejjes l-investiment privat fir-riċerka u l-innovazzjoni. Dan jeħtieġ l-istabbiliment ta' għadd ta' kundizzjonijiet ta' qafas ewlenin u sar enfasi fuq il-prijoritajiet li ġejjin fl-Unjoni tal-Innovazzjoni u mill-Kunsill Ewropew: fil-qasam tal-istandardizzazzjoni : ir-riforma tas-sistema Ewropea ta' standardizzazzjoni biex tħaffef ir-ritmu u żżid l-effiċjenza fit-twettiq ta' standards interoperabbli, partikolarment fis-settur tal-ICT; fil-qasam tal-akkwist pubbliku : it-titjib tal-applikazzjoni tal-leġiżlazzjoni attwali u l-iżvilupp ta' Skema ta' Riċerka għall-Innovazzjoni tan-Negozji ż-Żgħar biex tħeġġeġ it-tqegħid fis-suq u l-użu ta' prodotti innovattivi; fil-qasam tal-proprjetà intellettwali : l-adozzjoni ta' privattiva Ewropea u l-ħolqien ta' suq ta' għarfien mal-UE kollha biex jiġi ffaċilitat l-isfruttament tal-għarfien[7]. It-titjib tal-aċċess għall-finanzjament għall-kumpaniji innovattivi Matul l-2010, l-aċċess għall-finanzjament kompla jkun xkiel prinċipali għat-twettieq tal-għan Ewropew tal-investiment tar-riċerka u l-innovazzjoni. L-impenji tal-Unjoni tal-Innovazzjoni biex jgħinu fl-indirizzar tal-qagħda attwali jkopru l-iżvilupp ta' ġenerazzjoni ġdida ta' strumenti finanzjarji fil-livell tal-UE biex jitnaqqsu d-distakki tas-suq u tiġi attirata żieda ewlenija fil-finanzjament privat għar-riċerka u l-innovazzjoni; tiġi stabbilita sistema li tippermetti fondi ta' kapital ta' riskju stabbiliti fi kwalunkwe Stat Membru li joperaw u jinvestu b'mod ħieles fl-UE kollha; jiġi ffaċilitat il-proċess għall-impriżi innovattivi biex isibu investituri xierqa, fl-UE kollha; u jiġi rivedut l-qafas tal-għajnuna mill-Istat għar-R&D u l-innovazzjoni sabiex jiġi ċċarat liema forom ta' innovazzjoni jistgħu jiġu appoġġati. Il-ġenerazzjoni ġdida ta' strumenti finanzjarji għandhom jibnu fuq is-suċċess notevoli tal-Faċilità ta' Finanzjament għall-Kondiviżjoni tar-Riskji[8] ( - RSFF) skont is-Seba' Programm Kwadru, u ta' skemi oħra fil-livell tal-UE. L-indirizzar tal-isfidi soċjetali: Sħubijiet Ewropej għall-Innovazzjoni Il-kunċett ta' Sħubijiet Ewropej għall-Innovazzjoni (EIPs) ġie introdott bħala parti mill-Unjoni tal-Innovazzjoni flimkien ma' proposta għal varar ta' ta' EIP pilota dwar it-Tixjiħ Attiv u b'Saħħtu. L-EIPs huma mmirati biex jimmobilizzaw u jikkoordinaw il-miżuri rilevanti mil-lat ta' provvista u domanda. Aspett importanti jikkonċerna l-indirizzar tal-konġestjonijiet regolatorji jew finanzjarji u li jiġu ssemplifikati l-miżuri ta' appoġġ eżistenti biex jiġi żgurat li prodotti u soluzzjonijiet innovattivi jilħqu s-suq malajr. Wara l-appoġġ mill-Kunsill f'Novembru 2010[9] il-Kummissjoni varat konsultazzjoni dwar l-ambitu u l-kontenut tal-EIP pilota u f'dokument b'mistoqsijiet frekwenti spjegat l-arranġamenti ta' governanza u l-kriterji ta' għażla għall-EIPs li jmiss. Il-Kunsill Ewropew approva s-sħubija pilota fl-4 ta' Frar 2011. 3.5. It-twettiq taż-Żona Ewropea ta' Riċerka (ŻER) 3.5.1. Il-Governanza taż-ŻER Il-proċess ta' Ljubljana[10] għandu l-għan li, permezz ta' azzjonijiet miftiehma u l-ħames sħubijiet ŻER bejn l-istati Membri u l-UE, jindirizza n-nuqqasijiet u l-ineffiċjenzi fis-sistema ta' riċerka Ewropea minħabba l-frammentazzjoni, in-nuqqas ta' koerenza u koordinazzjoni, u s-sikkaturi fuq il-moviment ħieles ta' għarfien. L-Unjoni tal-Innovazzjoni ħabbret li l-Kummissjoni se tipproponi Qafas taż-ŻER ġdid fl-2012. Dan il-qafas għandu jidentifika u jindirizza l-konġestjonijiet ewlenin li ma jippermettux l-iżvilupp ta' sistema ta' riċerka denja tal-aspirazzjonijiet tal-ekonomija tal-għarfien tal-UE. Sabiex jiġi stabbilit qafas taż-ŻER bħal dan, il-Kummissjoni se tanalizza kif se tieħu vantaġġ minn bażi legali imsaħħa għaż-ŻER fit-Trattat ta' Lisbona. Pass importanti ieħor fil-governanza ġenerali taż-ŻER kien l-adozzjoni ta' mandat ġdid għal-CREST, li biddel ismu għal Kumitat taż-Żona Ewropea tar-Riċerka[11] (KŻER) biex jirrifletti aħjar l-enfasi l-ġdida mogħtija liż-ŻER[12]. 3.5.2. Riċerkaturi Il-Grupp ta' Tmexxija għar-Riżorsi Umani u l-Mobbiltà fl-2010 kompla r-rwol attiv tiegħu fl-implimentazzjoni tas-Sħubija Ewropea għar-Riċerkaturi. Permezz ta' Pjanijiet ta' Azzjoni Nazzjonali, għadd ta' pajjiżi kkontribwew għall-progress lejn suq tax-xogħol aktar miftuħ u unifikat tal-UE għar-riċerkaturi. Ġie varat kuntratt biex isir monitoraġġ ta' dawn l-azzjonijiet sabiex isir rapport tal-progress annwali għat-tliet snin li ġejjin. Azzjonijiet ewlenin oħra jinkludu d-disinn ta' qafas għall-istadji tal-karriera tar-riċerkaturi, studju biex jiġi ffaċilitat il-ħolqien ta' fondi tal-pensjoni pan-Ewropej għar-riċerkaturi, studju dwar ix-xejriet ta' mobbiltà u r-rotot tal-karriera tar-riċerkaturi (MORE), u l-espansjoni tal-EURAXESS-Ħoloq ma' riċerkaturi Ewropej li jaħdmu fl-Indja u s-Singapor. B'ħarsa 'l quddiem fl-2011, se tiġi promossa struttura ta' karriera ta' riċerka komparabbli, se jitkomplew l-isforzi biex jiġi ffaċilitat fond ta' pensjoni pan-UE u se tiġi eżaminata l-idea ta' kard tar-riċerkatur biex tinħoloq sistema ta' reġistrazzoni u informazzjoni mal-Ewropa kollha. 3.5.3. Inizjattiva tal-Ipprogrammar Konġunt (Joint Programming Initiative - JPI) Il-Konklużjonijiet tal-Kunsill ta' Diċembru 2009 varaw l-JPI pilota dwar mard Newrodeġenerattiv u għażlu tliet temi oħra għall-JPIs li fuqhom il-Kummissjoni adottat ir-Rakkomandazzjoni tal-Kummissjoni: l-Agrikoltura, is-Sigurtà tal- Provvista tal-Ikel u t-Tibdil fil-Klima; il-Wirt Kulturali u t-Tibdil Globali; Dieta tajba għal ħajja b'saħħitha. Il-Kunsill vara t-tliet JPIs fis-sessjoni tiegħu ta' Ottubru 2010. Il-Grupp ta' Livell Għoli dwar l-Ipprogrammar Konġunt identifika t-tieni mewġa ta' sitt JPIs, approvati mill-Kunsill f'Mejju 2010: 1. Aktar Snin, Ħajjiet Aħjar – Il-Potenzjal u l-Isfidi tat-Tibdil Demografiku 2. L-isfida mikrobjali - Theddida emerġenti għas-saħħa tal-bniedem 3. Ibħra u Oċeani Sani u Produttivi 4. Sfidi tal-Ilma għal Dinja li qed Tinbidel 5. Kollegament tal-Għarfien dwar il-Klima għall-Ewropa 6. Ewropa Urbana - Sfidi Globali, Soluzzjonijiet Lokali F'Novembru 2010 il-Konklużjonijiet tal-Kunsill laqgħu l-ewwel rapport ta' kull sentejn dwar l-Ipprogrammar Konġunt, inkluż il-Linji Gwida dwar il-Kundizzjonijiet ta' Qafas, li jirrevedu l-progress u jfasslu l-futur tal-proċess tal-JPI. 3.5.4. Infrastrutturi ta' Riċerka Ir-Regolament li jfassal qafas legali għal Konsorzju Ewropew għal Infrastruttura ta' Riċerka (ERIC)[13] ġie ddisinjat biex jiffaċilita l-istabbiliment u t-tħaddim ta' infrastrutturi kbar ta' riċerka li jinvolvu bosta pajjiżi Ewropej. Madankollu, l-implimentazzjoni uniformi u f'waqtha tar-Regolament ERIC fl-Istati Membri varji tibqa' sfida. L-ewwel talba biex jitfassal ERIC tressqet f'Ottubru 2010; Ix-SHARE ERIC (Saħħa, it-Tixjiħ u l-Irtirar fl-Ewropa) ġie stabbilit f'Marzu 2011[14]. L-implimentazzjoni tal-Forum Ewropew ta' Strateġija dwar l-Infrastrutturi ta' Riċerka (ESFRI) ipprogressat b'mod sinifikanti fl-2010, partikolarment permezz tal-Proġetti tal-Fażi Preparatorja ffinanzjati mit-tema tal-Infrastruttura ta' Riċerka tas-7 Programm Kwadru. Fl-2010, intlaħaq qbil dwar għaxar ftehimiet u l-fażi ta' kostruzzjoni tal-proġetti tinsab għaddejja jew imminenti. Permezz tar-rwol tiegħu ta' inkubatur, ESFRI rnexxielu jagħti bidu għal infrastrutturi ġodda u jiżviluppa approċċ ta' ŻER komuni, iżda issa għandha tiġi indirizzata s-sostenibbiltà għal terminu ta' żmien itwal tal-infrastrutturi ta' riċerka pan-Ewropej. L-istandards tal-eċċellenza għandhom jiġu estiżi għall-operat ta' dawk eżistenti u għandhom jikkontribwixxu għall-evalwazzjoni u l-prijoritizzazzjoni tal-infrastrutturi ta' riċerka pan-Ewropej. Għalhekk, ġie stabbilit grupp ta' ħidma biex jiżviluppa u jipproponi kwadru metodoloġiku għat-tfassil tal-evalwazzjoni u l-prijorità sal-2011. 3.5.5. Dimensjoni Esterna taż-ŻER Is-Sħubija Ewropea għall-Kooperazzjoni Internazzjonali Xjentifika u Teknoloġika li għandha l-għan li tiżviluppa koerenza akbar bejn l-UE u l-Istati Membri, li fl-2010 kompliet tkun element ewlieni tal-attivitajiet tal-Unjoni f'dan il-qasam. Il-Forum Strateġiku għall-Kooperazzjoni Internazzjonali Xjentifika u Teknoloġika (SFIC) żgura l-progress ta' din is-sħubija. Ingħatat attenzjoni speċifika dwar l-implimentazzjoni tal-'Inizjattiv Pilota Indja' ('India Pilot Initiative') dwar l-ilma u l-isfidi relatati mal-bijoriżorsi bil-għan li tiġi żviluppata Aġenda Strateġika bejn l-UE/Stati Membri u l-Indja dwar Riċerka u Innovazzjoni matul l-2011. L-SFIC identifika wkoll prijoritajiet komuni tal-UE/Stati Membri billi ta bidu għal inizjattivi kkoordinati jew konġunti permezz "inizjattivi pilota" ġeografiċi addizzjonali maċ-Ċina u l-Istati Uniti tal-Amerika. 3.5.6. Trasferiment tal-Għarfien Il-grupp ta' Ħidma ERAC dwar it-Trasferiment tal-Għarfien jippromwovi u jimmonitorja r-Riżoluzzjoni tal-Kunsill dwar ir-Rakkomandazzjoni tal-Kummissjoni u l-Kodiċi ta' Prattika dwar it-Trasferiment tal-Għarfien[15]. Il-grupp iffaċilita t-tagħlim reċiproku u fl-2010 ppreżenta l-ewwel rapport li identifika l-inizjattivi mwettqa u dawk previsti fuq livell nazzjonali biex tiġi implimentata r-Rakkomandazzjoni. Il-grupp ta' ħidma ħadem ukoll fuq il-ħolqien ta' linji gwida għall-partijiet interessati dwar it-trasferiment tal-għarfien u l-ġestjoni tal-proprjetà intelletwali għall-kooperazzjoni tar-riċerka internazzjonali u għall-indikaturi. Barra minn hekk, il-Kummissjoni varat studju ta' monitoraġġ fuq medda ta' tliet snin dwar il-miżuri li ttieħdu mill-Istati Membri abbażi tar-Rakkomandazzjoni u l-impatt tagħhom. Sabiex jiġu involuti l-partijiet interessati, f'Novembru 2010 l-Kummissjoni organizzat it-tielet forum tal-partijiet internazzjonali. 3.5.7. Universitajiet: L-Aġenda ta' Modernizzar Fl-2010, twettqet serje ta' Attivitajiet ta' Tagħlim bejn il-Pari dwar ħames temi li jagħmlu parti mill-aġenda ta' modernizzar għall-universitajiet[16] u r-riżultati kumplessivi tagħhom ġew diskussi f'Ottubru waqt il-konferenza tal-Presidenza Belġjana "Kundizzjonijiet għall-kisba tal-eċċellenza f'universitajiet u organizzazzjonijiet oħra ta' riċerka". F'Marzu 2011 sar Seminar tal-ERAC biex jiġu ffinalizzati l-konklużjonijiet u jiġi diskuss kif ir-riżultati jistgħu jiddaħħlu fil-proċess tal-politika. Sadanittant, ġiet varata pjattaforma tal-partijiet interessati biex jiġu żviluppati l-prinċipji komuni għall-finanzjament estern għal riċerka kompetittiva. Ir-Rapport tagħha qed jintuża bħala materjal waqt dibattiti dwar il-politiki, pereżempju għal xogħol preparatorju dwar il-Qafas taż-ŻER u l-Komunikazzjoni ta' segwitu dwar l-aġenda tal-immodernizzar tal-edukazzjoni għolja. IS-SEBA’ PROGRAMM KWADRU L-implimentazzjoni tal-programmi ta' ħidma tal-2010 Fl-2010, ġew konklużi 63 sejħa għall-proposti għal baġit indikattiv totali ta' EUR 3.9 biljun. Tressqu total ta' 12,397 proposta eliġibbli, li 2,582 minnhom inżammu għall-finanzjament[17], li ssarraf f'rata ta' suċċess ta' 21 % abbażi ta' proposta. Total ta' 57,315-il parteċipant ħadu sehem fil-proposti eliġibbli kollha, għal kost totali tal-proġett ta' EUR 23.3 biljun u kontribuzzjoni totali tal-UE mitluba ta' EUR 17.8 biljun. Total ta' 13,710 parteċipant ħadu sehem fil-proposti miżmuma, għal kost totali tal-proġett ta' EUR 5.2 biljuni u kontribuzzjoni totali tal-UE mitluba ta' EUR 3.8 biljun. Ir-rata ta' suċċess kumplessiva kienet 24 % f'termini ta' applikanti Il-programmi ta' ħidma tal-2011 Il-programmi ta' ħidma tal-2011 ġew adottati fid-19 ta' Lulju 2010 u koprew sejħiet għal kważi EUR 6.4 biljun ta' investiment tal-UE f'riċerka u innovazzjoni. Kienu l-ewwel programmi ta' ħidma tas-7 Programm Kwadru għar-riċerka u l-iżvilupp teknoloġiku wara l-pubblikazzjoni tal-istrateġija Ewropa 2020. Il-programmi ta' ħidma inkludew il-karatteristiċi li ġejjin: - L-ogħla prijorità ngħatat lill-Impriżi Żgħar u Medji (SME). L-SMEs se jirċievu qrib it-EUR 800 miljun u għall-ewwel darba ġew intodotti baġits speċifiċi f'bosta temi; - Fil-qasam tas-saħħa, se jintefaq terz tal-baġit globali għall-2011 fuq provi kliniċi mmexxija mir-riċerkaturi sabiex mediċini ġodda jinġiebu fis-suq iktar f'malajr; - Madwar EUR 1.1 biljun ta' finanzjament tal-ICT se jgħin fit-twettieq tal-Aġenda Diġitali għall-Ewropa billi jindirizza sfidi bħal soċjetà li qed tixjiħ u ekonomija b'inqas karbonju billi tingħata attenzjoni fuq l-infrastrutturi tal-ġenerazzjoni li jmiss tan-netwerk u s-servizzi, sistemi robotiċi, komponenti elettroniċi u fotoniċi, teknoloġiji b'kontenut diġitali u l-internet tal-ġejjieni. - Is-sejħa dwar 'L-Oċeani ta' għada: jingħaqdu l-forzi tar-riċerka biex jilħqu l-isfidi tal-ġestjoni tal-oċeani' li tolqot bosta temi; - Wara s-Samit tal-2010 bejn l-UE u l-Amerika Latina u l-Karibew (LAC)[18], ingħatat attenzjoni partikolari dwar il-parteċipazzjoni tal-entitajiet ta' riċerka mir-reġjun tal-LAC; - Iktar minn EUR 1.3 biljun huma riservati għall-aqwa xjentisti kreattivi magħżulin mill-Kunsill Ewropew tar-Riċerka; - Madwar EUR 750 miljun ġew allokati għal taħriġ u l-iżvilupp tal-karriera tar-riċerkaturi, fosthom mobbiltà transfruntiera u transsettorjali, permezz tal-azzjonijiet ta' Marie Curie. Inizjattivi relatati Fir-rigward tal-inizjattivi tal-Artikolu 185, ir-riżultati tal-evalwazzjoni interim tal-Programm Konġunt dwar Għixien Megħjun Kontestwalment ( - AAL) ikkonkludew is-suċċess tiegħu fl-għaqda ta' 23 pajjiż imsieħeb f'għan komuni biex jiffinanzjaw proġetti bbażati fuq it-teknoloġiji tal-ICT, għall-benefiċċju ta' persuni anzjani, u għall-appoġġ tal-industrija fl-Ewropa. Matul l-2010 il-AAL implimentait-tielet sejħa b'baġit totali ta' EUR 55 miljun, li EUR 23 miljun minnhom kienu kontribuzzjoni tal-UE. Fl-2010, l-Eurostars komplew jattiraw b'suċċess l-SMEs tal-R&D Ewropej, hekk kif il-ħames sejħa rat żieda ta' 10 % fl-għadd ta' applikanti. Din is-sena twettqet ukoll l-evalwazzjoni interim tal-Eurostars. Ġie konkluż li l-Eurostars huwa programm tajjeb li jżid il-valur tal-SMEs Ewropej li jwettqu attivitajiet ta’ R&D, iżda wkoll li fadal lok għal aktar titjib. L-UE investiet EUR 48 miljun fl-inizjattiva tal-Programm Ewropew għar-Riċerka tal-Metroloġija (EMRP) li tkopri r-riċerka Ewropea fil-metroloġija. Fit-tielet sena tal-implimentazzjoni tagħha, l-EMRP issa tkopri 44 % tar-riċerka taż-ŻER kollha f'dan il-qasam. Il-Parlament Ewropew u l-Kunsill adottaw id-deċiżjoni dwar il-Programm Konġunt ta' Riċerka fil-Baħar Baltiku (BONUS)[19]. L-appoġġ finanzjarju għar-riċerka u l-innovazzjoni qed jiġi pprovdut lill-kumpaniji privati permezz tal-Faċilità ta' Finanzjament għall-Kondiviżjoni tar-Riskji (RSFF). Sa l-aħħar tal-2010, il-volum tas-self RSFF konkluż, ammonta għal EUR 6.305 biljun għal 67 proġett. F'nofs it-terminu (l-aħħar tal-2010), u b'evalwazzjoni interim pożittiva[20], l-RSFF tinsab 'il quddiem sew fl-implimentazzjoni tagħha, u l-livell ta' domanda huwa ogħla minn dak li kien mistenni inizjalment. L-RSFF ħajret investimenti li jiswew 32 darba daqs il-kontribuzzjoni tal-baġit tal-UE. F'ċifri tanġibbli, dan ifisser li minkejja l-kriżi finanzjarja u ekonomika, il-baġit tal-UE ta' EUR 500 miljun wassal għal EUR 16-il biljun ta' investiment għall-perjodu 2007-2010. Fl-2010, inkisbu għadd ta' stadji prinċipali għall-ITER[21] permezz tal-impriża konġunta 'L-Iżvilupp tal-Enerġija mill-Fużjoni' (Fusion for Energy)[22]. B'segwitu tal-ftehim tal-Kunsill tal-ITER ta' Lulju 2010 dwar ix-xenarju bażi, li jikkonċerna l-ambitu, l-iskeda u l-kost tal-proġett, l-Euratom kien qed jaħdem mal-partijiet ITER l-oħrajn kollha dwar passi ulterjuri għat-titjib fil-ġestjoni, it-trażżin tal-ispiża u l-mitigazzjoni tar-riskju xierqa. Din il-ħidma se titkompla fl-2011. Punti ewlenin Evalwazzjoni interim tas-7 Programm Kwadru L-evalwazzjoni interim tas-7 Programm Kwadru twettqet minn grupp ta' għaxar esperti indipendenti li kkunsidraw id-disinn, l-implimentazzjoni u l-kisbiet bikrija tal-programm. Xogħolhom kien ibbażat fuq ġabra komprensiva ta' studji u rapporti, iżda wkoll fuq intervisti ma' partijiet interessati u persunal tal-Kummissjoni. Apparti minn hekk, matul is-sajf tal-2010 l-grupp espert organizza konsultazzjoni onlajn wiesgħa u miftuħa tal-partijiet interessati. L-esperti ppreżentaw ir-rapport finali tagħhom fil-15 ta' Novembru 2010,[23] u l-messaġġ ewlieni ġenerali huwa li s-7 Programm Kwadru jinsab għaddej fid-direzzjoni t-tajba u qed jagħti kontribut sinifikanti lix-xjenza Ewropea u liż-ŻER. Ir-rapport juri li s-7 Programm Kwadru kiseb riżultati pożittivi ħafna sa issa, iżda li għad hemm sfidi sinifikanti. Dawn jinsabu ddettaljati f'10 rakkomandazzjonijiet li jkopru kwistjonijiet bħall-ħtieġa li tiġi integrata aħjar il-bażi ta' riċerka u fl-istess ħin tiġi żgurata separazzjoni aħjar bejn il-livelli tal-UE u dawk nazzjonali; jinżamm il-livell ta' finanzjament fil-livelli attwali; tiġi żgurata qabża kbira ’l quddiem fis-simplifikazzjoni tal-programm; jiġi kkunsidrat moratorju ta' strumenti ġodda ta' riċerka; u ssir reviżjoni fundamentali tal-istrateġija għall-kooperazzjoni ta' riċerka internazzjonali. Ir-risposta formali tal-Kummissjoni[24] ġiet adottata fid-9 ta' Frar 2011. L-istruttura ta' din il-komunikazzjoni ssegwi kull waħda mill-10 rakkomandazzjonijiet mill-Grupp Espert. Tipprovdi informazzjoni ddettaljata dwar l-azzjonijiet li għandhom jittieħdu jew jiġu proposti u direzzjonijiet li għandhom jiġu segwiti. F'xi wħud mill-każijiet ir-risposta tinnota l-limiti ta' x'tista' tikseb il-Kummissjoni waħidha u titlob l-appoġġ tal-Istituzzjonijiet l-oħra u lill-Istati Membri biex jiżviluppaw approċċi konġunti. Ir-risposta tapprova wkoll il-konklużjonijiet tal-grupp espert fir-rigward tal-għanijiet u l-implimentazzjoni ta' programmi futuri ta' finanzjament. Tenfasizza li dan jeħtieġ jappoġġa l-implimentazzjoni tal-istrateġija Ewropa 2020, inkluż l-objettivi fl-Unjoni tal-Innovazzjoni u l-inizjattivi ewlenin relatati. Simplifikazzjoni Is-sena 2010 kienet punt ta' inflezzjoni fit-tfittxija għal bilanċ ottimu bejn it-tħassib tas-simplifikazzjoni u tal-assigurazzjoni. Minkejja l-progress sinifikanti miksub diġà, ir-reazzjonijiet minn partijiet interessati jagħtu prova ta' ċertu tħassib fir-rigward tal-kumplessità tar-regoli u tal-piż amministrattiv tal-programmi ta' qafas. Il-partijiet interessati kif ukoll l-istituzzjonijiet tal-UE rrikonoxxew li jeħtieġ jsir sforz akbar sabiex id-disinn, il-ġestjoni, il-proċeduri u l-għodda jsiru iktar sempliċi u aktar effikaċi. Il-Kummissjoni wettqet analiżi profonda dwar l-għażliet għal simplifikazzjoni kumplessiva tal-programmi ta' riċerka. Ir-riżultati ġew ippubblikati mal-Komunikazzjoni dwar is-simplifikazzjoni tal-implimentazzjoni tal-Programmi Qafas tar-Ricerka tad-29 ta' April 2010[25]. Fl-istess waqt, l-objettiv tas-simplifikazzjoni ġie kkunsidrat kif xieraq fil-proposta dwar ir-Regolament Finanzjarju rrivedut[26]. Ħafna mill-miżuri li tressqu mill-Kummissjoni ġew appoġġati b'mod ġenerali u fl-aħħar kwart tal-2010 l-attività tas-simplifikazzjoni ġiet iffukata fuq id-definizzjoni ta' miżuri għal medda ta' żmien qasir li diġà jistgħu jiġu implimentati fis-7 Programm Kwadru. B'riżultat ta' dan, il-Kummissjoni ppreżentat pakkett ta' simplifikazzjoni għas-7 Programm Kwadru li ġie adottat fl-24 ta' Jannar 2011[27]. Preżentament qed isir ħafna xogħol intensiv sabiex jiġu indirizzati l-bidliet profondi fil-kuntest tal-preparazzjoni tal-programmi li jmiss għar-riċerka u l-innovazzjoni. Funzjonament tal-Inizjattivi Teknoloġiċi Konġunti L-Inizjattivi Teknoloġiċi Konġunti preżenti (JTIs) huma bbażati fuq l-Artikolu 187 TFUE (ex Artikolu 171 TKE) . Il-JTIs ġew introdotti fis-7 Programm Kwadru bħala mekkaniżmu ġdid biex iwettaq ir-riċerka fil-livell tal-UE. L-Impriża Konġunta tal-Inizjattiva tal-Mediċini Innovattivi (IMI) hija sħubija bejn il-Kummissjoni u l-organizzazzjoni ġenerali tal-industrija farmaċewtika bbażata fuq ir-riċerka, EFPIA, dwar it-titjib tas-saħħa taċ-ċittadini billi jiġu indirizzati l-konġestjonijiet prekompetittivi fl-iżvilupp tad-drogi. Huwa previst volum totali ta' EUR 1 biljun f'kontribuzzjoni in natura mill-industrija farmaċewtika, b'kontribuzzjoni ta’ ammont ekwivalenti ta' finanzjament fi flus kontanti mill-baġit tal-UE. L-2010 kienet l-ewwel sena tat-tħaddim sħiħ tal-Uffiċċju Eżekuttiv tal-IMI. L-ewwel evalwazzjoni interim tal-IMI twettqet lejn l-aħħar tal-2010. L-esperti ppreżentaw evalwazzjoni ġenerali pożittiva tal-IMI bħala l-ikbar sħubija pubblika-privata dinjija fir-riċerka tas-saħħa. Ir-rakkomandazzjonijiet għandhom l-għan li jsaħħu aktar il-funzjonament tal-IMI. Matul l-2010 l- Impriża Konġunta taċ-Ċelloli tal-Fjuwil u l-Idroġenu (FCH) ġiet kkonsolidata billi ngħatat awtonomija. Fl-2010 tħejjiet ukoll emenda għar-Regolament tal-Kunsill. Din l-emeda kkunsidrat li l-Grupp tar-Riċerka sar it-tielet membru tal-FCH u pproponiet li l-kontribuzzjoni in natura tal-organizzazzjonijiet tar-riċerka li jipparteċipaw fil-proġetti jitqiesu bħala "ekwivalenti" fl-istess grad bħal dak tal-industrija. L-ewwel evalwazzjoni interim tal-FCH jinsab għaddej bħalissa. Ir-rapport finali hu ppjanat għar-rebbiegħa 2011. Wara l-kisba tal-awtonomija tagħha fl-2009, l- Impriża Konġunta "Clean Sky" (Aeronawtika u t-Trasport bl-Ajru) laħqet stat stabbli ta' tħaddim matul l-2010. Ġew varati u evalwati 5 sejħiet matul is-sena. Apparti minn dan, "Clean Sky" amministrat b'suċċess is-7 Ftehimiet dwar Għotjiet għall-Membri (imsemmija bħala l-benefiċjarji), li jkopru 75 % tal-attivitajiet ta' riċerka tal-"Clean Sky". L-evalwazzjoni interim tal-"Clean Sky" twettqet matul l-2010. L-evalwazzjoni kienet ġeneralment pożittiva, iżda kien fiha lista ta' aktar minn 40 rakkomandazzjoni f'livelli varji. Hemm ippjanat li matul l-2011 tiġi ppreżentata Komunikazzjoni mill-Kummissjoni, li tkopri risposti għar-rapporti tal-valutazzjoni ta' nofs it-terminu tal-IMI, l-FCH u l-"Clean Sky". L- Impriża Konġunta ARTEMIS dwar sistemi ta' kompjuters inkorporati varata fit-tielet Sejħa għall-proposti fl-2010. B'mod ġenerali, l-attivitajiet tal-R&D matul l-2010 rriżultaw f'varar ta' 10 proġetti ġodda bi spiża ta' EUR 167,5 miljun. 50.5 % tal-ispiża tal-proġetti huwa kopert mill-parteċipanti tal-proġett, 32.8 % mill-Istati membri tal-ARTEMIS u 16.7 % mill-Impriża Konġunta. B'hekk, il-fondi tal-Unjoni jipproduċu effett ta' amplifikazzjoni ta' 1:6. L- Impriża Konġunta ENIAC dwar it-teknoloġiji tan-nanoelettronika 2020 ngħatat l-awtonomija fl-2010. It-tielet Sejħa għall-proposti ġiet varata matul l-2010. Ġeneralment, l-attivitajiet tal-R&D matul l-2010 rriżultaw f'varar ta' 10 proġetti ġodda bi spiża ta' EUR 201 miljun. 56.5 % tal-ispiża tal-proġetti huwa kopert mill-parteċipanti tal-proġett, 26.8 % mill-Istati membri tal-ENIAC u 16.7 % mill-Impriża Konġunta. B'hekk, il-fondi tal-Unjoni jipproduċu effett ta' amplifikazzjoni ta' 1:6. Ir-rapport tal-Kummissjoni dwar l-ewwel evalwazzjoni interim tal-ARTEMIS u l-ENIAC ġie adottat fis-16 ta' Diċembru 2010[28]. IL-PROSPETTI GħALL-2011 Permezz tal-Green Paper 'Il-bidla ta’ Sfidi f’Opportunitajiet: Lejn Qafas Strateġiku Komuni għall-finanzjament tar-Riċerka u l-Innovazzjoni tal-UE'[29] , il-Kummissjoni qed tvara dibattitu pubbliku mal-Ewropa kollha sabiex tikseb informazzjoni dwar għadd ta' kwistjonijiet ewlenin li għandhom jgħinu fl-iżvilupp ta' qafas strateġiku komuni u biex jiġu ddeterminati l-prijoritajiet għall-programmi ta' finanzjament futuri tar-riċerka u l-innovazzjoni tal-UE fil-perjodu ta' wara l-2013. Id-diskussjoni tinkludi kwistjonijiet dwar kif jista' jiġi mmirat l-finanzjament sabiex jiġu solvuti l-isfidi preżenti, u kif jista' jingħata appoġġ lill-attivitajiet ta' innovazzjoni tan-negozji Ewropej b'mod aktar effikaċi, filwaqt li tissaħħaħ il-bażi ta' xjenza Ewropea u ż-ŻER. Ir-riżultat se jiġi ppreżentat u diskuss mal-komunità ta' partijiet interessati. Il-programmi li jmiss ta' finanzjament għall-innovazzjoni u r-riċerka tal-Unjoni se jkunu parti mill-proposti tal-Kummissjoni għall-Qafas Finanzjarju Multiannwali (MFF) li jmiss li għandu jiġi ppreżentat f'Ġunju 2011. Fir-rigward tal-Qafas Strateġiku Komuni, huma mistennija li jiġu adottati proposti leġiżlattivi mill-Kummissjoni sal-aħħar tal-2011. SORSI GħAL AKTAR INFORMAZZJONI Għal aktar informazzjoni, dawn li ġejjin huma disponibbli għall-pubbliku: - Ir-Rapporti Annwali ta' Monitoraġġ għall-Programm Qafas u l-Programmi Speċifiċi tiegħu[30]; - Rapporti ta' valutazzjoni fuq ħames snin[31]; - Rapporti Regolari taċ-Ċifri Ewlenin tax-Xjenza, it-Teknoloġija u l-Kompetittività[32]; - Statistika dwar ix-xjenza u t-teknoloġija fl-Ewropa (Eurostat)[33]; - Studji u analiżi ppubblikati b'rabta mal-attivitajiet ta' riċerka u l-politiki tal-Unjoni Ewropea[34]; - Rapporti Annwali dwar l-Attività tad-Direttorat Ġenerali għar-riċerka[35]; - Il-gwida prattika għall-opportunitajiet ta' finanzjament tal-UE għar-riċerka u l-innovazzjoni[36] Ħafna minn dawn id-dokumenti jistgħu jinkisbu jew jiġu ordnati mis-siti tal-internet li ġejjin: - Is-sit CORDIS: http://cordis.europa.eu; - Is-sit elettroniku dwar ir-Riċerka tal-Kummissjoni: http://ec.europa.eu/research; - Is-sit elettroniku taż-ŻER: http://ec.europa.eu/research/era; - Is-sit elettroniku Investing in European Research: http://ec.europa.eu/invest-in-research; - Is-sit elettroniku ERAWATCH: http://cordis.europa.eu/erawatch. [1] http://ec.europa.eu/europe2020/index_mt.htm [2] Fl-2002 il-Kunsill Ewropew stipula l-mira li tiżdied l-intensità tar-R&D tal-UE biex tersaq lejn it-3 % sal-2010. [3] Żieda tal-UE-27 b'25 % bejn l-2000 u l-2009 [4] http://ec.europa.eu/research/innovation-union/index_en.cfm [5] http://www.consilium.europa.eu/uedocs/cms_data/docs/pressdata/en/intm/118028.pdf [6] http://ec.europa.eu/budget/reform/index_en.htm [7] Fl-10 ta' Marzu 2011 il-Kunsill awtorizza l-varar ta' kooperazzjoni mtejba fost l-Istati Membri tal-UE għall-ħolqien ta' titolu unitarju tal-privattiva. [8] http://ec.europa.eu/invest-in-research/funding/funding02_en.htm [9] http://www.consilium.europa.eu/uedocs/cms_data/docs/pressdata/en/intm/118028.pdf [10] COM(2008) 9076 [11] KŻER huwa korp konsultattiv politiku strateġiku għall-Kunsill u l-Kummissjoni fl-isfera ta' riċerka u żvilupp teknoloġiku. [12] Riżoluzzjoni tal-Kunsill tas-26 ta' Mejju 2010 (3016) [13] Ir-Regolament tal-Kunsill Nru 723/2009 tat-25 ta’ Ġunju 2009 [14] http://eur-lex.europa.eu/LexUriServ/LexUriServ.do?uri=OJ:L:2011:071:0020:0031:EN:PDF [15] COM(2008) 1329 [16] Dawn jinkludu: ir-riforma istituzzjonali, il-kost tal-proġetti ta' riċerka, l-eċċellenza dinjija, ir-reklutaġġ, u l-karriera tar-riċerkaturi żgħażagħ. [17] Għaddew mil-limiti tal-evalwazzjoni kollha u ġew elenkati fil-lista ewlenija fil-proċedura ta' selezzjoni [18] Madrid, 18-19 ta' Mejju 2010 [19] ftp://ftp.cordis.europa.eu/pub/fp7/art169/docs/art-185-bonus_en.pdf [20] http://ec.europa.eu/research/evaluations/index_en.cfm [21] http://www.iter.org/ [22] http://fusionforenergy.europa.eu/ [23] http://ec.europa.eu/research/evaluations/index_en.cfm [24] COM(2011) 52 finali [25] COM(2010) 187 [26] COM(2010) 815 [27] COM(2011) 174 [28] COM(2010) 752 [29] http://ec.europa.eu/research/csfri/index_en.cfm [30] http://ec.europa.eu/research/evaluations/index_en.cfm?pg=fp7-monitoring [31] http://ec.europa.eu/research/evaluations/index_en.cfm?pg=five-year-assessment [32] http://ec.europa.eu/research/era/facts/figures/key_figures_en.htm [33] http://ec.europa.eu/eurostat [34] http://ec.europa.eu/research/evaluations/index_en.cfm [35] http://ec.europa.eu/atwork/synthesis/aar/index_en.htm [36] http://cordis.europa.eu/eu-funding-guide/home_en.html